Eesti Ekspress kirjutab, et kuigi riigipea töötab praegu Narvas, Auverest vaid 23 kilomeetri kaugusel, eelistab ta avamise asemel hoopis mööda Kirde-Eestit ringi sõita. Kell 14 algava piduliku avamise ajal on Kaljulaidil ette nähtud töine lõuna tünnimeisterdamise poolest tuntud Avinurmes. Küll aga sõitis Tallinnast enam kui 200 kilomeetri kaugusel asuva Auvere elektrijaama avamisele kolmapäeval peaminister Jüri Ratas.

Kaljulaid ütles ERR-ile, et kümne Ida-Virumaal oldud päevaga ta igale poole ei jõua, nii ei jõudnud ta ka Narva staadioni avamisele. Samuti ei maksa Auveresse minemata jätmisest otsida tema sõnul mingit tagamõtet.

"Teiseks, ma olen Auvere elektrijaamas juba käinud. Kolmandaks, ma olen olnud kursis Auvere elektrijaama ehitamise plaanidega, mis eksisteerisid juba siis, kui mina töötasin Eesti Energias (Kaljulaid oli 2002–2004 Eesti Energia Iru Elektrijaama finantsdirektor ja direktor – toim). Neljandaks, me läheme novembris terveks päevaks Eesti Energiasse. Nii see on, et on plaanid, mis jooksevad täpselt kokku, ja on plaanid, mis jooksevad rööbiti," ütles Kaljulaid.

Avatav Auvere elektrijaam suudab katta üle 25 protsendi Eesti elektritarbimisest ehk toota aastas 2,2 teravatt-tundi elektrienergiat. Eesti Energia teatel kompenseerib Auvere elektrijaama 300-megavatine võimsus osaliselt 2019. aastal töö lõpetavaid vanemaid elektritootmisüksuseid, mille sulgemise järel kaob turult ligi 600 megavatti võimsust.